**NÁRODNÁ RADA SLOVENSKEJ REPUBLIKY**

VIII. volebné obdobie

**Návrh**

**zákon**

z ... 2021,

**o plošnom odškodnení malých podnikateľov v najviac postihnutých segmentoch v súvislosti s pandémiou SARS CoV-2 (odškodňovací zákon)**

Národná rada Slovenskej republiky sa uzniesla na tomto zákone:

**§ 1**

**Predmet zákona**

1. Tento zákon upravuje podmienky plošného odškodnenia mikropodnikateľov a malých podnikateľov v Slovenskej republike, ktorí boli najviac postihnutí vládnymi obmedzeniami a opatreniami štátnych orgánov Slovenskej republiky v súvislosti s pandémiou SARS
Cov-2, a to v období od 16. marca 2020 do 31. mája 2021.

**§ 2**

**Príjemca a poskytovateľ štátnej pomoci**

1. Príjemcom štátnej pomoci je podnikateľ (fyzická osoba alebo právnická osoba) vykonávajúci podnikateľskú činnosť na základe zákona č. 455/1991 Zb. o živnostenskom podnikaní (živnostenský zákon) v znení neskorších predpisov alebo na základe zákona
č. 513/1991 Zb. Obchodný zákonník v znení neskorších predpisov, ktorý spĺňa podmienky podľa odseku 2 a 3 a ktorý aktívne podniká alebo podnikal aspoň v jednej z činností presne vymedzených v prílohe č. 1 tohto zákona (ďalej len „podnikateľ“).
2. Fyzická osoba – podnikateľ musí byť občanom Slovenskej republiky a musí mať miesto podnikania na území Slovenskej republiky.
3. Právnická osoba – podnikateľ musí mať sídlo na území Slovenskej republiky a osoby, ktorých účasť na hlasovacích právach spoločnosti predstavuje aspoň 51% musia byť občanmi Slovenskej republiky alebo mať sídlo na území Slovenskej republiky,
pričom počet zamestnancov nesmie prekročiť počet 49.
4. Príjemcovia štátnej pomoci musia spĺňať podmienky podľa ods. 1, 2 a 3 k 1. januáru 2019.
5. Štátna pomoc bude poskytnutá len podnikateľom, ktorých ročný obrat v roku 2019 bol nižší ako 1 000 000 Eur.
6. Príjemcom štátnej pomoci je aj fyzická osoba, ktorá v čase od 16. marca 2020 do 31. mája 2021 ukončila podnikanie v zmysle príslušných právnych predpisov preukázateľne z dôvodu vládnych protipandemických obmedzení prijatých v súvislosti pandémiou SARS CoV-2, pričom podnikanie prevádzkovala pred 1. januárom 2020 aspoň jeden kalendárny rok.
7. Poskytovateľom štátnej pomoci je Ministerstvo hospodárstva Slovenskej republiky.

**§ 3**

**Výška štátnej pomoci**

1. Podnikateľ, ktorý spĺňa podmienky podľa § 2 tohto zákona a ktorého obrat za rok 2019 predstavoval sumu nižšiu ako 49 790 Eur má nárok na poskytnutie jednorazovej finančnej štátnej pomoci vo výške 5 000 Eur.
2. Podnikateľ, ktorý spĺňa podmienky podľa § 2 tohto zákona a ktorého obrat za rok 2019 predstavoval sumu od 49 790 Eur (vrátane) do 100 000 Eur má nárok na poskytnutie jednorazovej finančnej štátnej pomoci vo výške 4 000 Eur.
3. Podnikateľ, ktorý spĺňa podmienky podľa § 2 tohto zákona a ktorého obrat za rok 2019 predstavoval sumu od 100 000 Eur (vrátane) do 1 000 000 Eur má nárok na poskytnutie jednorazovej finančnej štátnej pomoci vo výške 4 % z jeho ročného obratu za rok 2019.

**§ 4**

**Uplatnenie nároku**

1. Príjemca štátnej pomoci, ktorému vznikne nárok podľa tohto zákona, si ho môže uplatniť zaregistrovaním sa v informačnom systéme Ministerstva hospodárstva Slovenskej republiky do 30. júna 2022. V prípade, ak si v uvedenej lehote nárok podľa tohto zákona neuplatní, jeho nárok zaniká.
2. Žiadateľ je pri registrácii podľa ods. 1 povinný zdokladovať oprávnenosť svojho nároku, a to priložením kópie daňového priznania za rok 2019.
3. V prípade, ak má registrácia nedostatky, ministerstvo vyzve žiadateľa na opravu, resp. jej doplnenie v lehote, ktorá nemôže byť kratšia ako 15 dní. Ak v tejto lehote žiadateľ svoje podanie nedoplní, ministerstvo sa týmto podaním nebude zaoberať.
4. Poskytovateľ sa zaväzuje vyplatiť štátny príspevok do 60 dní od riadnej registrácie žiadateľa do informačného systému.

**§ 5**

**Správny delikt**

1. Správneho deliktu sa dopustí ten, kto vedome vydá alebo predloží nepravdivé alebo neúplné doklady, na základe ktorých ministerstvo poskytne štátnu pomoc podľa tohto zákona, pričom inak by mu nárok podľa tohto zákona nevznikol.
2. Za správny delikt podľa odseku 1 možno uložiť pokutu do výšky poskytnutej štátnej pomoci.
3. Na rozhodovanie podľa tohto zákona sa nevzťahujú všeobecné predpisy o správnom konaní.

**§ 6**

**Záverečné ustanovenia**

1. Na vykonanie tohto zákona môže ministerstvo vydať vykonávací právny predpis.
2. Tento zákon nadobúda účinnosť 1. novembra 2021.

**Príloha č. 1**

**k zákonu z ... 2021, o plošnom odškodnení malých podnikateľov v najviac postihnutých segmentoch v súvislosti s pandémiou SARS CoV-2 (odškodňovací zákon)**

Hlavné predmety podnikania oprávnených prijímateľov štátnej pomoci podľa klasifikácie ekonomických činností SK-NACE Štatistického úradu Slovenskej republiky:

**Prvý okruh – Šport, fitness, kadernícke služby, múzeá, zoologické záhrady**

85.51 Športová a rekreačná výchova

91.02 Činnosti múzeí

91.03 Prevádzka historických pamiatok a budov a podobných turistických zaujímavostí

91.04 Činnosti botanických a zoologických záhrad a prírodných rezervácií

93.11 Prevádzka športových zariadení

93.13 Fitnescentrá

93.19 Ostatné športové činnosti

93.21 Činnosti lunaparkov a zábavných parkov

93.29 Ostatné zábavné činnosti a voľnočasové aktivity

96.04 Služby týkajúce sa telesnej pohody

96.02 Kadernícke a kozmetické služby

**Druhý okruh – Cestovné kancelárie, ubytovanie, pohostinská činnosť**

55 Ubytovanie

56 Činnosti reštaurácií a pohostinstiev

79.11 Činnosti cestovných agentúr

79.12 Činnosti cestovných kancelárií

**Tretí okruh - Maloobchod**

47.1 Maloobchod v nešpecializovaných predajniach

47.2 Maloobchod s potravinami nápojmi a tabakom v špecializovaných predajniach

47.4 Maloobchod so zariadeniami pre informatiku a komunikácie IKT v špecializovaných predajniach

47.5 Maloobchod s ostatným tovarom pre domácnosť v špecializovaných predajniach

47.6 Maloobchod s tovarom pre kultúru a rekreáciu v špecializovaných predajniach

47.7 Maloobchod ostatného tovaru v špecializovaných predajniach (okrem 47.73 Lekárne)

47.8 Maloobchod v stánkoch a na trhoch

46.3 Veľkoobchod s potravinami nápojmi a tabakom

46.4 Veľkoobchod s tovarom pre domácnosť